**Článok 11**

**Poistenie**

1. Poskytovateľ je povinný predložiť Objednávateľovi platnú a účinnú poistnú zmluvu podľa tohto článku najneskôr do siedmich (7) pracovných dní odo dňa doručenia oznámenia o výsledku vyhodnotenia jeho ponuky v rámci opätovného otvárania súťaže, a to pred začatím realizácie čiastkovej Objednávky. Predmetom poistného plnenia musí byť krytie všetkých škôd vzniknutých pri vykonávaní lesníckych činností podľa konkrétnej čiastkovej Objednávky, ktoré sú vymedzené v súlade s rozsahom činností uvedených v Prílohe č. 1 tejto rámcovej dohody, a to aj v prípade, ak škodu spôsobia subdodávatelia alebo iné osoby, ktoré Poskytovateľ použije na plnenie. Minimálna poistná suma musí byť určená najmenej vo výške hodnoty ponuky Poskytovateľa predloženej v rámci opätovného otvárania súťaže a uvedenej v čiastkovej Objednávke. V prípade, že Poskytovateľ v stanovenej lehote nepredloží požadovanú poistnú zmluvu, má Objednávateľ právo od čiastkovej Objednávky odstúpiť, a to bez akýchkoľvek nárokov Poskytovateľa na plnenie alebo náhradu škody.
2. Táto poistná zmluva musí výslovne pokrývať činnosti realizované prostredníctvom subdodávateľov zapojených do plnenia čiastkových Objednávok podľa tejto Rámcovej dohody. V prípade škody spôsobenej subdodávateľom sa zodpovednosť Poskytovateľa v zmysle článku 10 tejto Rámcovej dohody týmto neznižuje.
3. Poskytovateľ je povinný na požiadanie Objednávateľa kedykoľvek predložiť aktuálne znenie poistnej zmluvy alebo potvrdenie o jej platnosti a úhrade poistného. V prípade zmeny poistných podmienok, zrušenia poistenia alebo jeho prerušenia je Poskytovateľ povinný bezodkladne, najneskôr do troch (3) pracovných dní, túto skutočnosť písomne oznámiť Objednávateľovi.
4. Ak Poskytovateľ v čase realizácie lesníckych činností podľa tejto Rámcovej dohody nebude mať platnú poistnú zmluvu v rozsahu podľa bodov 11.1 a 11.2, je Objednávateľ oprávnený:
	* 1. vyzvať Poskytovateľa na nápravu a určiť primeranú lehotu na jej vykonanie, nie kratšiu ako päť (5) pracovných dní,
		2. požadovať zaplatenie zmluvnej pokuty podľa článku 12 tejto Rámcovej dohody,
		3. pozastaviť realizáciu aktuálnej Objednávky alebo zadávanie nových čiastkových Objednávok až do preukázania existencie platného poistného krytia, bez toho, aby sa tým dotkli práva Objednávateľa na uplatnenie iných práv alebo nárokov podľa tejto Rámcovej dohody,
		4. odstúpiť od príslušnej čiastkovej Objednávky alebo jej časti, ak Poskytovateľ ani v dodatočne poskytnutej lehote nepredloží požadovaný doklad o platnom poistení.